കേന്ദ്രസര്ക്കാര് കര്ഷകരെയും തൊഴിലാളികളെയും ദ്രോഹിക്കുന്നു: കിസാന് സഭ തൃശൂര്: കേന്ദ്രസര്ക്കാര് ഇന്ത്യയിലെ കര്ഷകരെയും തൊഴിലാളികളെയും ദ്രോഹിക്കുകയാണെന്നു കിസാന് സഭ അഖിലേന്ത്യ സെക്രട്ടറി സത്യന് മൊകേരി പറഞ്ഞു. വി.വി. രാഘവന് അനുസ്മരണ സമ്മേളനം ഉദ്ഘാടനം ചെയ്യുകയായിരുന്നു അദ്ദേഹം. കര്ഷകരുടെ ജീവിതം തകര്ക്കുന്ന നിയമങ്ങളാണു കേന്ദ്ര സര്ക്കാര് നടപ്പാക്കുന്നത്. വിദേശകോര്പറേറ്റ് മൂലധനശക്തികള്ക്കു സര്വതും എഴുതിക്കൊടുക്കുകയാണ്. ഇതില് പ്രതിഷേധിക്കുകയും പ്രതിരോധിക്കുകയുമാണു ചെയ്യേണ്ടതെന്ന് അദ്ദേഹം പറഞ്ഞു. കിസാന് സഭ ജില്ലാ പ്രസിഡന്റ് കെ.കെ. രാജേന്ദ്രബാബു അധ്യക്ഷത വഹിച്ചു. സിപിഐ ദേശീയ കൗണ്സില് അംഗം കെ.പി. രാജേന്ദ്രന്, ജില്ല സെക്രട്ടറി കെ.കെ. വത്സരാജ്, മുന് മന്ത്രി വി.എസ്. സുനില്കുമാര്, കിസാന് സഭ ജില്ലാ സെക്രട്ടറി കെ.വി. വസന്തകുമാര്, ടി.ആര്. രമേഷ്കുമാര്, എന്.കെ. സുബ്രഹ്മണ്യന്, ഒ.എസ്. വേലായുധന് തുടങ്ങിയവര് പങ്കെടുത്തു.